<classify> WAZIRI wa Elimu, Sayansi na Teknolojia, Profesa Joyce Ndalichako amewataka wahadhiri wa vyuo vikuu nchini kuacha kutoa matokeo yakupikwa kwa wanafunzi wao na badala yake watoe matokeo yaliyosahihi kulingana na uwezo wa kila mwanafunzi ili kuepuka kuzalisha wasomi na wataalamu wasio na uwezo na ujuzi wa kutosha.Amesema kuwa suala la ubora wa elimu si jambo la hiyari na hivyo kuwataka wahadhiri , viongozi na seneti za vyuo vikuu nchini kuzingatia sera, miongozo , kanuni na taratibu zilizowekwa.Profesa Ndalichako amesema hayo mjini Morogoro, wakati wa ufunguzi wa mafunzo ya udhibiti ubora katika elimu ya juu kwa makamu wa vyuo vikuu na vyuo vikuu vishiriki nchini.Amesema vipo baadhi ya vyuo vikuu vinapika matokeo ya kupandisha alama za ufaulu kwa wanafunzi wao tofauti na uhalisia na hivyo kuzalisha wasomi na wataalamu wasio na uwezo wa kazi zao pale wanapopewa majukumu.Maprofesa kweli nanyi mmegeuka kuwa wapishi, siwezi kukubali kuwa na wataalamu wa alama za kupika, alisema Waziri Ndalichako.Hata hivyo alisema vipo vyuo vikuu ambavyo havifuati mitaala iliyowekwa na mamlaka husika na badala yake kufuata mitaala yao ambayo haikidhi vigezo hali ambayo inachangia kuzalisha wasomi ambao hawana vigezo.Waziri huyo aliwashauri viongozi hao kama wanaona muongozo una kasoro ni vema wakatoa mapendekezo yako ili yafanyiwe kazi na sio kuanza kutunishiana misuli na mamlaka zinazosimamia ubora wa elimu nchini.Hata hivyo alisema kumekuwapo na migongano baina ya Tume ya Vyuo Vikuu nchini TCU na baadhi ya vyuo hali ambayo haimfurahishi.Sitaki kusikia naitwa kutatua migogoro ya vyuo vikuu nataka nyie ndio mnisaidie kuhakikisha tunaboresha elimu kuanzia ya awali, msingi na sekondari ili mpate wanafunzi bora wa vyuo vikuu, alisema Waziri Ndalichako.Aliwataka viongozi wa vyuo vikuu nchini kuzingatia suala zima la upandishaji wa madaraja kwa watumishi katika vyuo vyao kwa kufuata vigezo , kanuni na taratibu.Unakuta mwalimu wa kawaida mara ghafla anaitwa Profesa, hili nalo lazima lihakikiwe, Profesa sio unaamka tu asubuhi unaupata ni lazima uwe umepitia hatua zake za kuandika machapicho na sio kirahisi hivyo, amesema Waziri Ndalichako.Aliwataka pia waweke kumbukumbu zote za wanafunzi kwenye mfumo wa Tehama ili kusaidia Tume ya Vyuo Vikuu nchini vinapohitaji kumbukumbu zake ziwe rahisi kuzipata.Katibu mtendaji wa TCU , Profesa Charles Kihampa pamoja na Mwenyekiti wa Vyuo Vikuu nchini , Profesa Jacob Mtabaji kwa nyakati tofauti walisema kuwa licha ya kuwepo kwa changamoto kwa baadhi ya vyuo vikuu nchini , lakini kupitia fursa ya mafunzo hayo yatasaidia kuziondoa .  <topic>: kitaifa 